﻿ RECENZII IULIAN STĂNESCU, CĂTĂLIN ZAMFIR (COORD.), România la răscruce. Opţiuni pentru viitor, Bucureşti, Editura Pro Universitaria, 2015 Anul editorial 2015 la Pro Universitaria, celebrând 25 de ani de schimbări profunde la nivelul societăţii româneşti, marchează lansarea unui volum meditativ, pe alocuri dubitativ, asupra tranziţiei în România şi a repercusiunilor sale la nivel politic, administrativ, economic şi social. „România la Răscruce. Opţiuni pentru viitor” este o carte a prezentului în care coordonatorii şi autorii reuşesc să facă referire nepărtinitoare la trecut, să analizeze detaşat momentul actual şi să sugereze abordări şi strategii de urmat pentru următorii ani, justificând în acelaşi timp şi de ce această analiză este important a fi luată în considerare de către guvernanţi. Articolul cunoscutului sociolog prof. Cătălin Zamfir – „Spre o nouă teorie a tranziţiei” – este, în fapt, un corolar, cu care lucrarea, în mod original, debutează (Capitolul 1). Fiind actualizarea unui raport apărut în 2012, „O analiză critică a tranziţiei II. Către ce ne îndreptăm?”, lucrarea personifică şi decelează „tranziţia”, în patru evaluări, organizate pe categorii de actori, pe repere de timp, pe rezultante de politici sociale susţ inute cu argumente statistice pentru fenomenele majore de schimbare din societatea românească – privatizarea şi trecerea la economia de piaţă, polarizarea socială, reconsiderarea statului bunăstării şi deficitul democratic, în democraţie. Cele patru evaluări sunt: 1. Problema României nu este finalizarea tranziţiei, ci ieşirea dintr-o tranziţie prost concepută. 2. Criza României este doar superficial considerată a fi fost indusă de criza financiară mondială. Mai profund, ea este o criză a procesului tranziţiei româneşti. 3. Elementul-cheie al crizei României este un stat slab – lansând aici un nou concept, de „stat neofeudal”. 4. Statul neofeudal conţine, în sine, un mecanism de autoamplificare care va duce inevitabil la o criză a sa – „corupţia” fiind la nivelul anului 2015 expresia sa cea mai nocivă şi cea mai vizibilă. Fără a se voi apocaliptică, analiza tranziţiei în criză, prin această lupă, o arată, după cum conchide autorul, ca fiind „prost concepută” şi responsabilă pentru împingerea României la marginea UE, în lumea a treia europeană. Finalizarea tranziţiei cu grăbire nu este soluţia, ci riscul, singura modalitate de ieşire din criza economică , socială şi morală a României rămânând adoptarea unei noi strategii care să renunţe la scopul principal anterior, de „privatizare completă”, şi să stabilească repere de inovare sistemică, începute printr-o reformă plenară a clasei politice româneşti. Capitolul 2 se centrează pe analiza celei de-a doua dimensiuni determinante a traziţiei, regionalizarea şi descentralizarea, ca deziderat la nivelul noilor state membre, impus de UE. Iulian Stănescu, doctor în sociologie şi cercetător ştiinţific III la Academia Română, Institutul de Cercetare a Calităţii Vieţii, este autorul acestei părţi, „o analiză critică” a procesului, pe trei dimensiuni: 1. Ce presupune regionalizarea-descentralizarea? Care este conţinutul politicilor publice în acest domeniu şi care sunt argumentele instituţionale, de natură financiară sau politică în favoarea acestui proces? 2. Care este relaţia dintre descentralizare şi dezvoltarea echilibrată a teritoriului şi în ce măsură acestea au condus la reducerea decalajelor de dezvoltare între unităţile administrativ teritoriale din România? 3. Care este percepţia opiniei publice referitor la demersul de descentralizare? În susţinerea concluziilor sale, tânărul cercetător prezintă mai multe considerente, incluzând aici analiza legislativă şi economică, statistici relevante – precum indicatorii privind decalajele de dezvoltare CALITATEA VIEŢII, XXVI, nr. 4, 2015, p. 403–407 4RECENZII04 2 pe judeţe sau corelaţii pentru mai mulţi ani între indicii PIB pe cap de locuitor şi indicii cheltuielilor bugetelor locale pe locuitor, pe judeţe, relaţii între dinamica indicelui PIB pe cap de locuitor şi indicele de dezvoltare a infrastructurii judeţene, sondaje de opinie întreprinse la nivel naţional pe teme conexe descentralizării etc. Ca şi în cazul analizei tranziţiei, din capitolul anterior, descentralizarea ca proces administrativ, economic şi social necesită o dezbatere de substanţă, care să reconcilieze presiunea de schimbare cu caracteristicile zonale şi nevoile locale ale cetăţenilor, şi să preîntâmpine amplificarea decalajelor de dezvoltare în profil teritorial. Articolul lui Iulian Stănescu iniţiază această dezbatere argumentată, capitolele următoare ale cărţii revenind asupra subiectului din alte perspective, unele foarte relevante. În capitolul 3, „Descentralizarea în România. Un proiect politic tergiversat, nefinalizat sau eşuat?”, Cristian Anghel examinează reforma administraţiei publice în România şi implicit procesul de descentralizare, începând cu anul 1990. Fiind un experimentat funcţionar public, cu experienţă de peste 20 de ani în serviciul public şi studii de doctorat atât în administraţie publică, cât şi în domeniul tehnic, autorul a putut cuantifica şi impactul modificărilor legislative de natură politică şi electorală asupra comunităţilor locale şi bugetelor lor. În continuare, Capitolul 4, Dan C. Rădulescu, cercetator ştiinţific III la ICCV, prezintă evoluţia administrativ-teritorială în spaţiul românesc, de-a lungul istoriei, având ca punct de plecare bibliografia relevantă în domeniu, şi în mod special Enciclopedia României a lui Dimitrie Gusti. Anul 1864, al legii administrative, este determinant pentru marcarea epocii moderne în dezvoltarea administrativ-teritorială a României, şi împărţirea ei în judeţe, care au fost preferate aproximativ în aceeaşi configuraţie şi în zilele noastre. Capitolul 5 iniţiază o a două temă importantă a volumului, cea a problemelor demografice, Traian Rotariu analizand pe larg modificările populaţionale din România în ultimii 25 de ani. Experimentat sociolog, profesor universitar la Facultatea de Sociologie şi Asistenţă Socială a Universităţii Babeş- Bolyai din Cluj-Napoca, Traian Rotariu analizează pe larg scăderea demografică semnificativă din ultimii ani, analizând componentele intrinseci ale evoluţiei populaţiei totale a României şi în comparaţie cu tendinţele din celelalte state UE. Îmbătrânirea populaţiei, nupţ ialitatea redusă şi divorţialitatea crescută, scăderea fertilităţii şi a natalităţii, pe lângă migraţia externă crescută şi imigraţia redusă sunt factori îngrijorători care ar trebui analizaţi de guvernanţi şi care cer un răspuns instituţional şi de politici publice rapid, ţintit şi eficient, mai ales că în alte state UE aceste aspecte sunt de mult pe agenda publică şi politică. Doctor în sociologie, Flavius Mihalache, un alt tânăr cercetător al ICCV întregeşte lucrarea cu două articole, formând Capitolele 6 şi 8, ambele cu relevanţă pentru impactul tranziţiei în România, la nivelul comunităţilor rurale: „Dimensiuni ale diferenţierii demografice în mediul rural după 1990”, şi „Localităţile rurale în contextul reformei administrative”. În prima intervenţie, Capitolul 6, ca şi în analiza lărgită pe nivel naţ ional a prof. Traian Rotariu, este prezentată tendinţa de scădere demografică, rata scăzută a natalităţii şi îmbătrânirea de la nivelul populaţiei rurale în România, toate acestea rezultând într-un dezechilibru demografic în anumite microregiuni, în vreme ce în zonele limitrofe marilor aglomerări urbane evoluţia demografică este semnificativă datorită migraţiei interne pentru muncă şi studii. În Capitolul 8, „Localităţi rurale în contextul reformei administrative”, doctor în sociologie Flavius Mihalache analizează impactul reorganizării localităţilor asupra cadrului de viaţă al populaţiei, considerând că decalajele de dezvoltare îşi au originea în trecutul recent în factori locali şi regionali, totodată analizând măsura în care o intervenţie publică pentru ameliorarea acestor discrepanţe ar avea rezonanţe pozitive. Capitolul 7, „Experienţe sociale ale inegalităţii economice”, cercetător ştiinţific III Mihai Dumitru studiază cum în ultimul sfert de secol redistribuirea resurselor economice a fost influenţată de opţiunile de politici publice ale diferitelor guvernări şi cum aceste diferenţ ieri au influenţat polarizarea şi ordinea socială. Articolul explică de ce România este pe cale să devină o societate de status în măsura în care politicile publice (economice, fiscale şi sociale) nu prevăd măsuri care să preîntâmpine crearea de clivaje la nivel social şi recrearea de clase sau grupuri favorizate social. 3 RECENZII 405 Capitolul 9, „Guvernanţa multinivel şi rolul statului în era (post) modernă” îl are ca autor pe Ionuţ Anghel, doctorand la ICCV şi asistent de cercetare. Analiza sa clarifică conceptual şi diferenţial noţiunile de guvernanţă şi guvernare, precum şi cum guvernanţa multinivel înlocuieşte guvernarea clasică, ierarhică. Prin intermediul celei dintâi „responsabilităţile, sarcinile şi activităţile de guvernare sunt dispersate de autorităţile centrale la nivel subnaţional, către instituţiile locale, societatea civilă, actori privaţi”. UE a fost, din nou, promotoarea unor abordări care nu se pliau neapărat pe specificul statelor în curs de aderare sau noi membre, dar care au trebuit să preia acest tip de „template”-uri de politici de sus în jos, fără prea multe considerente asupra capacităţii administrative sau a expertizei specifice de la nivelele naţionale. Ultimul Capitol, 10, „Dezvoltarea regională în context european” în viziunea autorului Christopher Dina, ia în considerare noţiunea prezentată în titlu din mai multe perspective, graduale: arie, zonă, regiune, tipuri de regiuni etc. Doctor în sociologie şi expert al Ministerului Afacerilor Interne, dr. Dina analizează pe mai multe paliere cum UE influenţează dezvoltarea regională prin acordarea fondurilor europene nerambursabile, şi cum implemetarea parcimonioasă a acestora ar putea influenţa pozitiv dezvoltarea locală şi regională. „România la răscruce. Opţiuni pentru viitor”, prin autorii şi subiectele abordate este o carte actuală şi pentru trecut, şi pentru viitor. Este, de asemenea, un îndemn dinspre specialişti către specialişti, către politicieni şi către guvernanţi, de a acţiona informat şi responsabil, pe baza analizelor şi nevoilor locale, de preferat cât mai curând, pentru a nu fi prea târziu. Corina Popa IULIAN STĂNESCU, Puterea politică în România. De la comunism la noul capitalism (1989–2014), Bucureşti, Editura Pro Universitaria, 2014, 358 p. Volumul „Puterea politică în România. De la comunism la noul capitalism” se evidenţiază în peisajul recent al lucrărilor dedicate sistemului politic românesc atât prin pronunţatul caracter analitic, reliefat prin modul în care autorul prezintă şi discută specificaţiile şi implicaţiile deciziilor politice, dar mai cu seamă, prin perspectiva retrospectivă, integratoare, asupra transformărilor înregistrate la nivelul sistemului politic românesc de după 1990. Lucrarea este rezultatul unui demers susţinut de analiză, ce a permis revizuiri şi rafinări ale cadrului explicativ privitor la geneza şi evoluţia puterii politice în România postsocialistă. În acest fel, după cum însuşi autorul remarcă, studiul de faţă reprezintă produsul „unei acumulări pe o perioadă de circa 10 ani de reflexie personală, studiu şi analiză” (p. 7), demonstrând o preocupare continuă şi susţinută asupra tematicii analizate. Lucrarea este structurată în patru mari capitole (Premise teoretice în studiul puterii politice, Politică şi alegeri în România (1990–2014), Structura economiei şi comunitatea corporativă şi Cadre şi introducere ce urmăreşte să familiarizeze cititorul cu tematica partide politice), precedate de o succintă volumului. Primul capitol este eminamente unul teoretic. În cadrul acestuia sunt trecute în revistă principalele concepte şi abordări pe care se fundamentează analizele ulterioare. După o prezentare cuprinzătoare a principalelor familii de teorii explicative asupra puterii politice şi a relevanţei acestora în explicarea fenomenelor politice, autorul subliniază complementaritatea dintre acestea, considerând că „fiecare dintre cele patru grupuri de teorii – dominaţia de clasă, teoria elitelor, pluralismul şi autonomia statului – deţine un sâmbure de adevăr, fără a exclude complet alte posibilităţi de interpretare a realităţii sociale” (p. 30). Astfel, autorul propune utilizarea interconectată a principalele teorii din domeniu, fără a privilegia în explicaţie o singură abordare, în detrimentul perspectivelor complementare. Cel de al doilea capitol este destinat prezentării ciclurilor electorale din România perioadei 1990–2014. Acestea sunt analizate prin prisma a patru modele în studiul comportamentului electoral: 